Villy Søvndal (SF), 2002-10-03:
Statsministeren gjorde for efterhånden en times tid siden rede for, at han ville have været skuffet, hvis jeg ikke havde rejst det sociale emne.
Jeg er glad for, at statsministeren ikke er skuffet, og jeg vil godt afgive det løfte, at jeg skal være omhyggelig med, at statsministeren heller ikke bliver skuffet fremover. For vi er jo nogle, der er nødt til at holde øje, synes jeg, med det sociale område, for hvordan vi behandler de dårligst stillede, kendetegner alligevel et eller andet sted, hvordan vi betragter mennesker.
Det er vel i virkeligheden lakmusprøven på, om vi mener de fine ord eller ej. Derfor synes jeg også, vi kom det skridt videre i statsministerens svar, at statsministeren ikke afviste, at der nogle steder skæres ned.
Sagen er jo, at der mange steder skæres ned, sagen er, at det er hovedreglen, at der skæres ned, og ikke undtagelsen.
Det har vi lidt klarere styr på, når vi kommer lidt længere frem, og budgetterne er fuldt afsluttet,
det er jeg enig i. Så var statsministeren, så vidt jeg forstod det, utryg ved min omgang med tal.
Det forstår jeg ikke, for jeg nævnte kun tre tal, nemlig en kolonne af tal, der er i den rapport, som siger, at det går godt på socialområdet.
Den findes på side 8.
Der er kun tre kolonner, så det var ikke mange tal, jeg nævnte.
Og det er faktisk rigtigt, jeg har lige kigget efter, der er tre kolonner.
Amterne bliver delt op i dem, der giver en bedre indsats, dem, der fastholder indsatsen, og dem, der forringer indsatsen.
Det, der undrede mig, det var, at Ribe Amt står i kolonnen, hvor man forbedrer.
Socialministeren har sagt, at hun vil holde specielt øje med Ribe Amt, fordi det går rigtig skidt dér.
Det tror jeg også socialministeren vil komme op
og bekræfte her fra talerstolen.
Jeg må spørge statsministeren: Er det så ikke en underlig undersøgelse? I Ribe Amt har det haft som konsekvens, at Dansk Folkeparti har ekskluderet, har jeg forstået, smidt amtsrådsmedlemmet ud, fordi han havde forstået det sådan, at han skulle hjælpe med til de her beskæringer.
Og det havde han så fået at vide, at det skulle han ikke, så han er ikke længere medlem, hvorfor der er et medlem af Dansk Folkeparti, der så har fået tre poster at skulle dække.
Så det er da underligt, at netop det sted, der har udløst så stor ravage i Dansk Folkeparti, at de har smidt et medlem ud, og hvor socialministeren griber ind, står i den kolonne af tal, jeg nævnte, der peger på, at det er gået fremad.
Kan statsministeren så ikke godt forstå, at man ikke behøver at forstå voldsomt mange tal for at sige, at det her er ravruskende skævt, det er en ravruskende skæv undersøgelse, og den kan regeringen ikke bruge til at hvidvaske, at det går godt?
Det gør det, fordi regeringen med Dansk Folkepartis støtte har lavet en så stram kommuneaftale, som tilfældet er, og den rammer specielt hårdt i yderområderne.
Jeg er ikke optaget af tal i det her, jeg er optaget af virkeligheden, jeg er optaget af den virkelighed, der betyder, at nogle mennesker bliver svigtet utrolig groft.
De mennesker i de svage grupper har det kendetegn, at de før har prøvet at blive svigtet groft, det er de blevet mange gange i deres liv.
Når man er til møder rundt med lokale politikere fra Venstre, fra De Konservative, fra Dansk Folkeparti osv., så siger de, at det ikke er deres skyld, at det her sker lokalt.
Det er, fordi der er så stram en kommuneaftale, at vi er tvunget ud i de her brutale ting over for udsatte grupper.
Jeg synes, der er noget underligt ved ikke at ville påtage sig et ansvar for de ting, man gennemfører, jeg synes, der er noget underligt ved at sige ét og så i virkeligheden gøre det stik modsatte, og det gælder både regeringspartierne og også Dansk Folkeparti.
Det er sådan, oprejste folk vil slås mod hinanden; al respekt for det.
Men når en regering kaster sig over de mest udsatte grupper, som hr. Holger K. Nielsen tidligere har dokumenteret, så er det direkte i aftalen, at det er planen. Så jeg synes, at man svigter, fordi jeg synes, der er noget underligt skamløst ved at kaste sig over grupper, der ikke selv kan forsvare sig.
Statsministeren vidste jo godt, og finansministeren vidste godt, og socialministeren vidste godt, da den her aftale blev lavet, at dem, amterne betjener på det sociale område, er de sindslidende, det er de hjemløse, det er misbrugerne, det er de handicappede, det er de mest udsatte børn.
Derfor, lad være med det påtagne hykleri, som jeg synes det er, at være overrasket over, at amterne så faktisk gør de ting, der er en del af aftalen.
Derfor duer den dér med, at det var tallene, der ikke holdt, ikke.
Det er virkeligheden, der trænger sig på for statsministeren.
Erkend det dog.